Id-Deċiżjoni tal-Kummissjoni
tat-23 ta' Marzu 2004
li tiffissa l-allokazzjoni ta' riserva ta' prestazzjoni mill-Istati Membri għal għajnuna mill-Fondi Strutturali tal-Komunità skond l-Oġġettivi 1, 2 u 3 u l-Istrument Finanzjarju għall-Gwida tas-Sajd barra mill-Oġġettiv 1
(notifikata bid-dokument numru K(2004) 883)
(2004/344/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1260/1999 tal-21 ta' Ġunju 1999 li jistabbilixxi d-disposizzjonijiet ġenerali dwar il-Fondi Strutturali [1], u b'mod partikolari l-Artikolu 44 tiegħu,
Billi:
(1) L-Artikolu 7(5) tar-Regolament (KE) Nru 1260/99 jeħtieġ li 4 % ta' l-approprjazzjonijiet impenjati skond kull komposizzjoni indikattiv għandhom jiġu allokati bħala r-riserva għall-prestazzjoni skond l-Artikolu 44 ta' dak ir-Regolament. Fl-1 ta' Lulju 1999 il-Kummissjoni iffissat l-allokazzjonijiet indikattivi mill-Istati Membri għall-approprjazzjonijiet impenjati għall-Oġġettivi 1 u 2 bid-Deċiżjonijiet tal-Kummissjoni 1999/501/KE [2] u 1999/504/KE [3] rispettivament, għall-Oġġettiv 3 bid-Deċiżjoni tal-Kummissjoni 1999/505KE [4] u għall-Istrument Finanzjarju ta' Gwida għas-Sajd barra l-Oġġettiv 1 bid-Deċiżjoni tal-Kummissjoni 1999/500/KE [5].
(2) Qabel il-31 ta' Diċembru 2003, fuq il-bażi ta' l-indikaturi tal-monitoraġġ imsemmija fl-Artikolu 44(1) tar-Regolament (KE) Nru 1260/1999, l-Istati Membri għamlu stima għal kull oġġettiv, b'konsultazzjoni fil-qrib mal-Kummissjoni, tal-prestazzjoni ta' kull wieħed mid-dokumenti tagħhom dwar l-għajnuna. Bażati fuq din l-istima, huma bagħtu l-proposti tagħhom dwar l-allokazzjoni tar-riserva għall-prestazzjoni lill-Kummissjoni.
(3) Ir-riserva għall-prestazzjoni għandha għalhekk tiġi allokata għall-programmi ta' operazzjonijiet jew dokument waħdieni ta' programmar jew il-prijoritajiet ta' dan ta' l-aħħar meqjusa bħala li rnexxew.
(4) Din id-deċiżjoni tkun kumplementata minn Deċiżjoni tal-Kummissjoni dwar kull programm ta' operazzjonijiet jew dokument waħdieni ta' programmar skond l-Artikoli 14 u 15 tar-Regolament (KE) Nru 1260/1999, fir-rispett tal-profil ta' Berlin dwar allokazzjonijiet annwali ta' fondi,
ADOTTAT DIN ID-DEĊIŻJONI:
Artikolu 1
L-allokazzjoni tar-riserva għall-prestazzjoni minn Stat Membru għal Oġġettiv 1 għandha tkun kif preskritt fl-Anness 1.
Artikolu 2
L-allokazzjonijiet tar-riserva għall-prestazzjoni għal Oġġettiv 2 għandhom ikunu kif preskritt fl-Anness 2.
Artikolu 3
L-allokazzjonijiet tar-riserva għall-prestazzjoni minn Stat Membru għall-Oġġettiv 3 għandhom ikunu kif preskritt fl-Anness 3.
Artikolu 4
L-allokazzjonijiet tar-riserva għall-prestazzjoni minn Stat Membru għall-Istrument Finanzjarju għall-Gwida tas-Sajd barra l-Oġġettiv 1 għandhom ikunu kif preskritt fl-Anness 4.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussel, fit-23 ta' Marzu 2004.